b'\n_START_ARTICLE_\n.30-06 Springfield\n_START_PARAGRAPH_\n.30-06 Springfield patruuna tai metrij\xc3\xa4rjestelm\xc3\xa4ss\xc3\xa4 7,62\xc3\x9763 mm, standardisoitiin ja otettiin k\xc3\xa4ytt\xc3\xb6\xc3\xb6n Yhdysvaltojen armeijassa vuonna 1906 (t\xc3\xa4st\xc3\xa4 on per\xc3\xa4isin merkint\xc3\xa4 "06"). Patruuna oli k\xc3\xa4yt\xc3\xb6ss\xc3\xa4 1970-luvun alkuun asti. Se korvasi .30-03:n, 6 mm Lee Navy:n ja .30 US Army:n (tunnetaan my\xc3\xb6s nimell\xc3\xa4 .30-40 Krag). .30-06 pysyi Yhdysvaltojen armeijan p\xc3\xa4\xc3\xa4asiallisena patruunana l\xc3\xa4hes 50 vuotta, kunnes se lopulta korvattiin 7,62\xc3\x9751 mm patruunalla (7,62\xc3\x9751 mm NATO, kaupallinen nimi .308 Winchester). Se on edelleen suosituin suurriistapatruuna Pohjois-Amerikassa, ja yksi suosituimmista maailmanlaajuisesti.\n_START_SECTION_\nHistoria\n_START_PARAGRAPH_\n1900-luvun alussa suurin osa maailmasta oli ottanut k\xc3\xa4ytt\xc3\xb6\xc3\xb6n spitzer-luodin: Ranska jo vuonna 1898, Saksa vuonna 1905, Ven\xc3\xa4j\xc3\xa4 1908 ja Iso-Britannia 1914. Kun spitzer otettiin k\xc3\xa4ytt\xc3\xb6\xc3\xb6n, oli .30-03 j\xc3\xa4\xc3\xa4nyt ajastaan j\xc3\xa4lkeen. T\xc3\xa4ll\xc3\xb6in kehitettiin uusi hylsy jossa oli hieman lyhyempi kaula, joka mahdollisti suuremmalla nopeudella ammutun, 150 grainin (9,7 g) spitzer-luodin nopeudella 2\xc2\xa0700 ft/s (820 m/s)._NEWLINE_M1903 Springfield -kiv\xc3\xa4\xc3\xa4ri, joka otettiin k\xc3\xa4ytt\xc3\xb6\xc3\xb6n aiemman patruunan kanssa oli helposti muunnettavissa k\xc3\xa4ytt\xc3\xa4m\xc3\xa4\xc3\xa4n .30-06-patruunaa. T\xc3\xa4m\xc3\xa4 uusi versio aseesta tunnetaan nimell\xc3\xa4 M1906. Kiv\xc3\xa4\xc3\xa4ri\xc3\xa4 muokattiin lyhent\xc3\xa4m\xc3\xa4ll\xc3\xa4 piippua ja jyrsim\xc3\xa4ll\xc3\xa4 patruunapes\xc3\xa4\xc3\xa4. T\xc3\xa4m\xc3\xa4 tehtiin jotta uusi spitzer-luoti ei joutuisi hypp\xc3\xa4\xc3\xa4m\xc3\xa4\xc3\xa4n liian pitk\xc3\xa4lle ulottuakseen rihloille. T\xc3\xa4m\xc3\xa4n lis\xc3\xa4ksi poistettiin aiemmissa Springfield-kiv\xc3\xa4\xc3\xa4reiss\xc3\xa4 ollut hankala "sauvapistin"._NEWLINE_Ensimm\xc3\xa4isess\xc3\xa4 maailmansodassa saadut kokemukset osoittivat, ett\xc3\xa4 muiden maiden konekiv\xc3\xa4\xc3\xa4rien tehokas kantomatka oli huomattavasti amerikkalaisia konekiv\xc3\xa4\xc3\xa4reit\xc3\xa4 pidempi. Lis\xc3\xa4ksi ennen laajamittaista kevyiden kranaatinheittimien ja tykist\xc3\xb6n k\xc3\xa4ytt\xc3\xb6\xc3\xb6nottoa, pitk\xc3\xa4n kantaman konekiv\xc3\xa4\xc3\xa4rien sulkutuli oli t\xc3\xa4rke\xc3\xa4 osa Yhdysvaltain jalkav\xc3\xa4en taktiikkaa. T\xc3\xa4m\xc3\xa4n vuoksi Ordnance Corps kehitti vuonna 1926 .30 M1 Ball -patruunan k\xc3\xa4ytt\xc3\xa4en 174 grainin (11,3 g), 9 asteen boat tail -luotia, jonka nopeus oli pudotettu 2\xc2\xa0640 ft/s (800 m/s). T\xc3\xa4m\xc3\xa4 luoti tarjosi huomattavasti laajemmat k\xc3\xa4ytt\xc3\xb6mahdollisuudet konekiv\xc3\xa4\xc3\xa4reihin ja kiv\xc3\xa4\xc3\xa4reihin ballististen ominaisuuksiensa takia. Lis\xc3\xa4ksi kehitettiin kupariseosvaippa joka poisti aiempaa patruunaa vaivanneet metallin likaantumisongelmat._NEWLINE_Sodanajan ylij\xc3\xa4\xc3\xa4m\xc3\xa4 oli yli 2 miljardia panosta. Armeijan asetus edellytti, ett\xc3\xa4 vanhimmat ammukset k\xc3\xa4ytet\xc3\xa4\xc3\xa4n koulutusk\xc3\xa4yt\xc3\xb6ss\xc3\xa4 ensin. T\xc3\xa4m\xc3\xa4n seurauksena vanhemmat .30-06 ammukset kulutettiin koulutukseen; M1-patruunan varastot kasvoivat hiljalleen, kunnes kaikki vanhemmat ammukset oli ammuttu. 1936 havaittiin, ett\xc3\xa4 uuden M1-ammuksen ja sen 174 grainin (11,3 g) boat tail -luodin maksimikantomatka oli monien ampumaratojen turvarajojen ulkopuolella. H\xc3\xa4t\xc3\xa4tilanteessa tehtiin tilaus patruunoista jotka vastasivat ballistiikaltaan vanhoja patruunoita. Uusi patruuna kehitettiin vuonna 1938, joka oli pohjimmiltaan identtinen vanhan M1906 patruunan kanssa, mutta jossa oli kupariseosvaippa ja my\xc3\xb6s erilainen lyijyseos. Uusi luoti oli massaltaan 152 grainin (9,8 g) sijasta 150 grainia. T\xc3\xa4m\xc3\xa4 patruuna .30 M2 Ball k\xc3\xa4ytti tasapohjaista luotia ja oli nopeampi (2\xc2\xa0805 ft/s) kuin kumpikaan edelt\xc3\xa4jist\xc3\xa4\xc3\xa4n.'